22.11.2022.
HR
Službeni list Europske unije
C 443/109
3.4.
EGSO ističe da je poduzećima potrebna financijska potpora kako bi usvojile tehnologije automatskog razvrstavanja tekstila koji se ne mogu ponovno nositi, a potreban je i razvoj poboljšanih postrojenja za recikliranje, uključujući mogućnost osmišljavanja lokalnih i regionalnih središta za recikliranje i razvrstavanje.
Nadalje, dionici u industriji važnim pitanjem trebaju smatrati izgradnju infrastruture za popravak odjeće, kao što su trgovine i butici.
Odbor u tom smislu pozdravlja inicijativu EURATEX za uspostavu pet središta za recikliranje tekstila (ReHub) u blizini europskih središta tekstilne industrije i industrije odjeće za prikupljanje, razvrstavanje, obradu i recikliranje industrijskog tekstilnog otpada prije i nakon upotrebe.
Odbor smatra da su potrebni tehnički, ekološki, socijalni i energetski standardi za reciklirane proizvode koje bi trebalo prenijeti i primijeniti na razini ISO-a te ugraditi u međunarodne trgovinske sporazume.
3.5.
EGSO je zabrinut zbog mogućnosti izvoza tekstilnog otpada u obliku rabljenih proizvoda te smatra da je u vezi s time potrebno odmah djelovati na razini EU-a.
U svim lancima vrijednosti moraju se provesti učinkovite kontrole kemikalija.
Nadalje, EGSO poziva na pokretanje globalnih najboljih praksi u pogledu održivosti kojima će se od kupaca i vlasnika robnih marki zahtijevati da provjeravaju i zahtijevaju usklađenost s tehničkim standardima CEN-a, CENELEC-a i ETSI-ja.
3.6.
Odbor smatra da se u Uniji moraju izraditi posebna sektorska i usklađena socijalna i ekološka pravila za javnu nabavu kojima će se olakšati prekogranično sudjelovanje i osigurati jednaki uvjeti, pri čemu bi konačni cilj bio uspostaviti obvezne i usklađene sustave u cijelom EU-u.
Trebalo bi osnovati europski tripartitni odbor u kojem će sudjelovati socijalni partneri i organizacije civilnog društva i koji će pratiti socijalne kriterije i kriterije zaštite okoliša u praksama nabave te im pružati potporu.
4.
Potrošači i digitalizacija 4.1.
EGSO traži od Europske komisije da pripremi procjenu učinka u vezi s mogućim poboljšanjima označivanja tekstila koji se proizvode/prodaju na unutarnjem tržištu.
Potrošačima se mora osigurati pravedan pristup informacijama o ocjeni mogućnosti popravka, sljedivosti i informacijama na digitalnoj oznaci.
Odbor smatra da bi uvođenje opsežnih zahtjeva za označivanje u vezi sa stupnjem recikliranja i otiskom tekstilnih proizvoda moglo predstavljati važan poticaj potrošačima da se odluče za održivije tekstilne proizvode.
4.2.
EGSO smatra da informativna kampanja velikog opsega na europskoj razini može pomoći građanima u donošenju informiranih održivih odluka i da bi trebalo uvesti poticaje za potrošače kako bi ih se motiviralo da daju prednost kvaliteti u odnosu na količinu, na primjer, različitim stopama PDV-a za održive i neodržive proizvode na unutarnjem tržištu.
4.3.
Transparentni i zajednički dijeljeni podaci o proizvodima, recikliranim i ponovno upotrijebljenim spojevima, uništavanju robe, kemikalijama koje se upotrebljavaju u postupku proizvodnje, socijalnom utjecaju postupka proizvodnje i njegovom utjecaju na radnike, kao i utjecaju svakog poduzeća u lancu opskrbe na okoliš, važni su za praćenje tih lanaca opskrbe.
Nadalje, kreiranje otvorenog okvira za podatke i osiguravanje slobodnog pristupa potrošačima, civilnom društvu i socijalnim partnerima ključni su za unapređenje ekološke i socijalne situacije u tekstilnom sektoru.
EGSO smatra da se u obzir mora uzeti digitalna pismenost potrošača i da bi sadržaj tih podataka trebao biti usmjeren na sve dionike u lancu nabave.
Između potrebe za transparentnim podacima i zaštite prava industrijskog vlasništva mora se postići prava ravnoteža.
4.4.
EGSO je zabrinut jer se svega 1 % tekstila na svjetskoj razini reciklira u nove tekstile (3) te smatra da bi u okviru budućeg programa proširene odgovornosti proizvođača trebalo osmisliti odgovarajuće poticaje za recikliranje tekstila pri kojem se od vlakna proizvode nova vlakna, umjesto lažnih procesa kružnosti kao što je, na primjer, upotreba poliestera dobivenog od recikliranih plastičnih boca.
5.
Obrazovanje i uvjeti rada 5.1.
Odbor ističe da se moglo navesti više pojedinosti o socijalnim aspektima u tekstilnom sektoru i da bi više inicijativa bilo dobrodošlo.
Zelena tranzicija mora ići ruku pod ruku s pravednom tranzicijom i Odbor je razočaran time što nisu najavljene daljnje inicijative povezane sa socijalnim dijalogom i kolektivnim pregovaranjem.
(3)
Europska komisija – Strategija za tekstile.